นายกรัฐมนตรี พบหารือกับภาคธุรกิจญี่ปุ่น เน้นย้ำความพร้อมของไทยสู่ฐานการลงทุนในภูมิภาค ขับเคลื่อนอุตสาหกรรมอนาคต
วันสุดท้ายของการเยือนกรุงโตเกียว ประเทศญี่ปุ่น พลเอก ประยุทธ์ จันทร์โอชา นายกรัฐมนตรี ร่วมหารือกับนายมาเอดะ ทาดาชิ ผู้ว่าการธนาคารเพื่อความร่วมมือระหว่างประเทศแห่งญี่ปุ่น (JBIC) และนายมุราอิ ฮิเดกิ ที่ปรึกษาพิเศษนายกรัฐมนตรีญี่ปุ่น โดยทั้งสองฝ่ายต่างเชื่อมั่นในความเป็นพันธมิตรที่สำคัญของไทยและญี่ปุ่น นายกรัฐมนตรี หวังว่า ญี่ปุ่นจะสนับสนุนไทยในสาขาความร่วมมือต่างๆ โดยไทยมีที่ตั้งอยู่ศูนย์กลางอาเซียน จึงอยากให้ไทยมีความเข็มแข็ง โดยเฉพาะทางเศรษฐกิจเพื่อที่จะได้ร่วมดูแลประเทศเพื่อนบ้านในอาเซียนให้เติบโตและเข้มแข็งไปด้วยกัน นอกจากนี้ นายกรัฐมนตรียังพบหารือกับนายโทคุระ มาซาคาสึ ประธานสมาพันธ์ธุรกิจญี่ปุ่น (เคดันเรน) และนายซูซูกิ โยชิฮิสะ ประธานคณะกรรมการการค้าและเศรษฐกิจไทย - ญี่ปุ่น ภายใต้เคดันเรน นายกรัฐมนตรี กล่าว่า รัฐบาลไทย หวังที่จะร่วมมือกับเคดันเรนอย่างใกล้ชิดเพื่อส่งเสริมความร่วมมือทางเศรษฐกิจและกิจกรรมทางธุรกิจระหว่างไทยกับญี่ปุ่นต่อไป อีกทั้งยังเน้นย้ำความพร้อมของไทยสู่ฐานการลงทุนในภูมิภาคขับเคลื่อนอุตสาหกรรมอนาคต โดยไทยกำลังขับเคลื่อนเศรษฐกิจใหม่ 5 ด้าน เช่น ด้านเทคโนโลยีดิจิทัล ที่ญี่ปุ่นมีศักยภาพสูงจากนั้น ก่อนเดินทางกลับประเทศไทย นายกรัฐมนตรีและคณะ เดินทางไปยัง Hi City เขตโอตะ เยี่ยมชม Smart City เมืองนวัตกรรม ซึ่งเป็นแหล่งรวมเทคโนโลยีและวัฒนธรรมแห่งใหม่ของญี่ปุ่น ทั้งนี้นายกรัฐมนตรีมีกำหนดเดินทางกลับถึงท่าอากาศยานทหาร ดอนเมือง ในเวลาประมาณ 19.50 น.